INDIĊI Kuntest Il-Firxa li tkopri l-Proposta Il-Kontenut tar-Regolament Propost Applikazzjoni Il-Kuntest Globali Il-passi li jmiss KUNTEST X'inhu l-għan tar-Regolament propost? Xi kwistjoni qed tipprova tindirizza? L-UE tiddependi fuq Suq Uniku b'saħħtu, miftuħ u kompetittiv għall-prosperità u r-reżiljenza tiegħu. L-istrumenti tal-UE dwar il-kompetizzjoni, l-akkwist pubbliku u dawk tad-difiża kummerċjali għandhom rwol importanti biex jiżguraw kundizzjonijiet ekwivalenti għall-kumpaniji fis-Suq Uniku. Madankollu, l-għodod eżistenti ma jistgħux jiġu applikati għas-sussidji barranin li jipprovdu lir-riċevituri tagħhom b'vantaġġ inġust meta jakkwistaw kumpaniji attivi fl-UE, jipparteċipaw f'akkwisti pubbliċi fl-UE jew meta jieħdu deċiżjonijiet oħra ta' investiment fl-UE, u dan iħalli “lakuna regolatorja”. Fir-rigward ta' dan: Ir-Regolament għandu l-għan li jindirizza din il-lakuna regolatorja. IL-FIRXA LI TKOPRI L-PROPOSTA Ir-Regolament propost għandu l-għan li jipproteġi setturi jew industriji speċifiċi? L-għan tar-Regolament propost huwa li jiżgura kundizzjonijiet ekwi fis-suq intern u għalhekk japplika bl-istess mod għas-setturi kollha tal-ekonomija. Madankollu, ir-Regolament propost jistabbilixxi l-possibbiltà li l-Kummissjoni twettaq investigazzjonijiet ġenerali tas-suq f'setturi jew tipi speċifiċi ta' attività ekonomika biex tidentifika distorsjonijiet u prattiki possibbli li huma speċifiċi għal dak is-settur jew attività. Ir-Regolament jimmira lejn xi pajjiż speċifiku? Le, ir-Regolament propost ma jimmira lejn l-ebda pajjiż partikolari. Se japplika bl-istess mod għal sussidji mogħtija mill-pajjiżi kollha li mhumiex fl-UE li għandhom effett ta' distorsjoni fuq is-Suq Uniku. Ir-Regolament propost ikopri s-servizzi? Ir-Regolament propost ikopri s-sussidji barranin lill-impriżi involuti f'attività ekonomika fl-UE. Il-forniment ta' servizzi fis-Suq Uniku huwa għalhekk kopert mir-Regolament propost. IL-KONTENUT TAR-REGOLAMENT PROPOST Kif se jaħdem l-istrument il-ġdid? Il-Kummissjoni se jkollha s-setgħa li tinvestiga l-kontribuzzjonijiet finanzjarji mogħtija minn awtoritajiet mhux tal-UE lil kumpaniji attivi fl-UE. Jekk il-Kummissjoni tidentifika sussidji barranin li joħolqu distorsjoni, tista' tirrimedja l-effetti ta' distorsjoni tagħhom, skont il-ħtieġa. F'dan il-kuntest, ir-Regolament jipproponi l-introduzzjoni ta' tliet għodod; żewġ proċeduri bbażati fuq in-notifika u setgħa investigattiva ġenerali tas-suq. B'mod aktar speċifiku: Fir-rigward taż-żewġ għodod ibbażati fuq in-notifika , l-akkwirent jew l-offerent se jkollu jinnotifika ex ante kwalunkwe kontribuzzjoni finanzjarja li tasal minn gvern mhux tal-UE fir-rigward ta' konċentrazzjonijiet jew akkwisti pubbliċi li jissodisfaw il-limiti. Sakemm issir ir-rieżami mill-Kummissjoni, il-konċentrazzjoni inkwistjoni ma tistax titlesta u l-offerent investigat ma jistax jingħata l-kuntratt (obbligu ta' waqfien totali). F'dawn il-każijiet jiġu stipulati skadenzi vinkolanti għad-deċiżjoni tal-Kummissjoni. Skont ir-Regolament propost, jekk kumpanija ma tinnotifikax konċentrazzjoni sussidjata jew offerta li tissodisfa l-limiti, il-Kummissjoni tkun tista' timponi multi u tirrevedi t-tranżazzjoni daqslikieku ġiet innotifikata. L-għodda ġenerali tal-investigazzjoni tas-suq se tippermetti lill-Kummissjoni tinvestiga tipi oħra ta' sitwazzjonijiet tas-suq, bħal investimenti f'żoni ġodda jew konċentrazzjonijiet u akkwisti taħt il-limiti, meta tissuspetta li jista' jkun involut sussidju barrani. F'dawn il-każijiet, il-Kummissjoni se tkun tista' tibda investigazzjonijiet fuq inizjattiva tagħha stess (ex-officio) jew titlob notifiki ad hoc. F'dan il-każ, se japplika wkoll l-obbligu ta' waqfien totali. X'inhi d-definizzjoni ta' “sussidju barrani” għall-finijiet tar-Regolament propost? Id-definizzjoni ta' ‘sussidju barrani' hija simili għal dik ta' għajnuna mill-Istat skont ir-regoli tal-UE dwar l-għajnuna mill-Istat. “Sussidju barrani” tirreferi għal kwalunkwe kontribuzzjoni finanzjarja li toriġina direttament jew indirettament mill-gvern ta' pajjiż mhux tal-UE li minnha tibbenefika kumpanija involuta f'attività ekonomika fl-UE, u li hija “selettiva”, jiġifieri limitata għal kumpanija jew industrija individwali jew għal diversi kumpaniji jew industriji. Is-sussidji barranin jistgħu jieħdu l-forma, pereżempju, ta' self mingħajr imgħax u finanzjament ieħor taħt il-livell tal-prezz tas-suq, garanziji bla limitu, kumpensi,finanzjament tal-esportazzjoni li ma jkunx konformi mal-Arranġament tal-OECD fuq krediti tal-esportazzjoni appoġġjati uffiċjalment, trattament fiskali preferenzjali, krediti tat-taxxa, jew għotjiet diretti. Dan l-approċċ kif inhu differenti mill-White Paper (bit-tliet “Moduli”)? L-approċċ ippreżentat fil-White Paper u l-proposta adottata llum huma ġeneralment simili. Ir-Regolament propost iżomm l-istruttura ġenerali tal-White Paper, iżda jirfina ż-żewġ għodod ibbażati fuq in-notifika għall-konċentrazzjonijiet u l-akkwist pubbliku biex ikunu orjentati b'mod aktar immirat lejn l-aktar każijiet importanti filwaqt li jippreserva l-flessibbiltà tar-rieżami ex uffiċċju. L-approċċ immirat propost joħloq bilanċ bejn id-disponibbiltà ta' għodda effettiva u t-tnaqqis tal-piż amministrattiv fuq il-kumpaniji u l-Kummissjoni. Liema proċedura tistabbilixxi r-Regolament propost għall-valutazzjoni tal-Kummissjoni? Il-proċedura biex jiġu investigati s-sussidji barranin se tikkonsisti f'rieżami preliminari u, jekk ikun hemm indikazzjonijiet tal-eżistenza ta' sussidju issir investigazzjoni fil-fond. F'termini ta' limiti ta' żmien, ir-Regolament jipprevedi 25 jum ta' xogħol għal rieżami preliminari u 90 jum ta' xogħol għal investigazzjoni fil-fond (f'konformità mal-limiti ta' żmien stabbiliti fir-Regolament tal-UE dwar l-Għaqdiet). Għall-akkwist pubbliku, il-limiti ta' żmien huma stabbiliti għal 60 u 200 jum rispettivament. Kif se tiġi strutturata l-valutazzjoni? Il-Kummissjoni l-ewwel se tivvaluta jekk kontribuzzjoni finanzjarja minn gvern mhux tal-UE tikkostitwixxix sussidju barrani skont it-tifsira tar-Regolament u jekk toħloqx distorsjoni tas-Suq Uniku. Ir-Regolament jipproponi għadd ta' kategoriji u indikaturi biex jiġi vvalutat jekk is-sussidji barranin joħolqux distorsjoni. Jekk il-Kummissjoni tistabbilixxi li jeżisti sussidju barrani u li dan joħloq distorsjoni, hija tikkunsidra, fejn meħtieġ, l-effetti pożittivi possibbli tas-sussidju barrani fuq is-Suq Uniku u tibbilanċja dawn l-effetti mad-distorsjoni. Meta l-effetti negattivi jegħlbu l-effetti pożittivi, il-Kummissjoni jkollha s-setgħa li timponi miżuri ta' rimedju jew taċċetta impenji mill-kumpaniji kkonċernati li jirrimedjaw id-distorsjoni. Il-Kummissjoni se tqis l-eżitu tal-ibbilanċjar sabiex tiddetermina l-miżuri jew l-impenji ta' rimedju xierqa. X'miżuri u impenji ta' rimedju jipprevedi r-Regolament propost? Ir-Regolament propost jinkludi firxa ta' rimedji strutturali jew ta' mġiba li jistgħu jiġu imposti mill-Kummissjoni jew proposti mill-kumpanija kkonċernata biex tirrimedja d-distorsjoni, bħar-rimborż tas-sussidju barrani, iċ-ċessjoni ta' ċerti assi, it-tnaqqis tal-kapaċità jew il-preżenza fis-suq, l-għoti ta' aċċess għal ċerta infrastruttura jew il-projbizzjoni ta' ċerta mġiba fis-suq. Fil-każ ta' tranżazzjonijiet notifikati, il-Kummissjoni se jkollha s-setgħa li tipprojbixxi l-konċentrazzjoni sussidjata jew l-għoti tal-kuntratt tal-akkwist pubbliku lill-offerent issussidjat. Ir-Regolament propost kif se jiżgura li l-piż amministrattiv fuq il-kumpaniji jkun limitat? Ir-Regolament propost għandu l-għan li jiżgura l-effikaċja u l-effiċjenza tal-infurzar, filwaqt li jillimita l-piż amministrattiv fuq il-kumpaniji u l-awtoritajiet pubbliċi. Dan se jinkiseb permezz ta': APPLIKAZZJONI Min se jkun responsabbli għall-infurzar tar-Regolament? Abbażi tal-feedback dwar il-White Paper, l-infurzar tar-Regolament ikun esklużivament f'idejn il-Kummissjoni, biex tiżgura l-applikazzjoni uniformi tiegħu fl-UE kollha. Ir-Regolament kif jipproponi li jiġi żgurat li l-infurzar ikun effettiv? X'għodod se jkollok biex tikseb dan? L-ewwel nett, jekk kumpanija ma tinnotifikax konċentrazzjoni sussidjata jew kontribuzzjoni finanzjarja f'akkwist li tissodisfa l-limiti, il-Kummissjoni tkun tista' timponi multi u tirrevedi t-tranżazzjoni daqslikieku ġiet innotifikata. Biex tinġabar l-informazzjoni b'mod effettiv, is-sistema ta' notifika se tkun ikkomplementata minn sanzjonijiet deterrenti f'każ li l-kumpaniji jirrifjutaw li jissottomettu informazzjoni kompluta u preċiża, f'konformità ma' dak li jeżisti bħalissa fil-kontroll tal-fużjonijiet tal-UE. F'każijiet ex-officio, l-informazzjoni inizjali tista' tiġi mis-suq, inklużi l-kompetituri, l-assoċjazzjonijiet tan-negozju jew partijiet interessati oħra. Il-Kummissjoni se tkun tista' wkoll twettaq spezzjonijiet fuq il-post, titlob lill-kumpaniji jipprovdu informazzjoni rilevanti u timponi multi u penali jekk jirrifjutaw. Tista' twettaq ukoll spezzjonijiet fuq il-post. Jekk, madankollu, ma jkunx possibbli li tinġabar l-informazzjoni kollha meħtieġa, eż. minn kumpaniji bbażati barra l-UE, ir-Regolament jagħti s-setgħa lill-Kummissjoni biex tiddeċiedi l-każ abbażi tal-fatti disponibbli. IL-KUNTEST GLOBALI Kif toqgħod fil-kuntest internazzjonali? Il-Kummissjoni Ewropea tibqa' impenjata li tiżviluppa l-qafas multilaterali biex tiżgura kundizzjonijiet ekwi għall-kumpaniji tagħna. Din hija r-raġuni għaliex se nħabirku b'mod parallel biex nindirizzaw il-kwistjoni tas-sussidji distorsivi permezz ta' regoli internazzjonali ġodda. Konna qed immexxu proċess biex inkomplu b'din id-diskussjoni flimkien mal-Istati Uniti u l-Ġappun. Il-proposta tal-lum tikkumplimenta dawn l-isforzi, billi tagħlaq lakuna fil-kompetizzjoni, l-akkwist pubbliku u l-għodod kummerċjali tagħna. Bħala prijorità ewlenija, se naħdmu biex nirriformaw id-WTO, inkluż b'regoli ġodda dwar in-newtralità kompetittiva. Barra minn hekk, se nkomplu ntejbu r-regoli dwar is-sussidji fil-ftehimiet kummerċjali bilaterali tagħna. IL-PASSI LI JMISS X'inhuma l-passi li jmiss? Il-Parlament Ewropew u l-Istati Membri issa ser jiddiskutu l-proposta tal-Kummissjoni fil-kuntest tal-proċedura leġislattiva ordinarja bil-ħsieb li jiġi adottat test finali tar-Regolament. Il-proposta se tkun miftuħa wkoll għal feedback għal 8 ġimgħat. Ladarba jiġi adottat, ir-Regolamenti se japplika direttament fl-UE kollha. Għal aktar informazzjoni: Is-sit web tad-DĠ Kompetizzjoni dwar is-Sussidji Barranin Stqarrija għall-istampa: il-Kummissjoni tipproponi Regolament ġdid biex jiġu indirizzati distorsjonijiet ikkawżati minn sussidji barranin fis-Suq Uniku Paġna tal-fatti Regolament propost dwar sussidji barranin li joħolqu distorsjonijiet Rapport tal-Valutazzjoni tal-Impatt White Paper *: Aġġornata fis-6/5 - 11:00